4 wat man voor gesin keelaf sny kry lewenslankArgieffoto Vier mense is Woensdag elkeen lewenslange tronkstraf in die rondgaande hof in Klerksdorp opgelê vir die moord op die sakeman Abo Kooreshi. Volgens lt.kol. Amanda Funani, woordvoerder van die polisie, het die hof bevind dat Bonisile Spaydile (50), George Makhobosi (43), Joseph Mandlathi (39) en Sibonelo Mlambo (30) die 63-jarige Kooreshi op 23 Julie 2017 in sy huis in Wolmaransstad vermoor het. Kooreshi was die aand van sy moord tuis saam met sy 60-jarige vrou en sy dogter (27) toe vier mans toegang tot die gesin se huis verkry het. Die mans het Kooreshi en sy gesin gegryp en hulle met elektriese koord vasgemaak voordat hulle geld geëis het. Dit het tydens die hofverrigtinge aan die lig gekom dat hoewel Kooreshi die geld wat in sy kluis was, aan die aanvallers gegee het, hulle steeds meer geëis het. Toe hulle nie meer geld kon kry nie, het een van die aanvallers kombuis toe gegaan en met ŉ mes teruggekom, waarmee hy Kooreshi se keel ten aanskoue van sy vrou en dogter afgesny het. Die huis is toe geplunder waarna die mans ’n skootrekenaar, selfone en juweliersware gesteel het. Die hof het later gehoor dat Kooreshi se dogter vir hulle haar pa se bankkaart gegee het en gepleit het dat hulle nie haar of haar ma doodmaak nie. Die aanvallers het daarna met die ma en dogter in die gesin se Kia-motor na ’n bank gery waar hulle kontant onttrek het voordat hulle ma en dogter in die veld op die N12 afgelaai het. Die verlate voertuig is later sowat 16 km buite die dorp gekry. Volgens Funani is die mans dae later op 28 Julie in hegtenis geneem. Elkeen is tot lewenslange tronkstraf vir moord gevonnis met ’n verdere 15 jaar tronkstraf vir gewapende roof, vyf jaar tronkstraf vir ontvoering en drie jaar tronkstraf vir diefstal. Mlambo is ’n verdere agt jaar tronkstraf opgelê vir die besit van vuurwapens en een jaar vir die besit van ammunisie. Die vonnisse sal aaneenlopend uitgedien word.